
ACORD 145/2007, DE 30 DE MAIG DE 2007, DEL PLE DEL CONSELL DE L’AUDIOVISUAL DE CATALUNYA

Expedient núm. 13/2007-S  TELEVISIÓ DE CATALUNYA, SA. Incoació expedient sancionador 

Antecedents

1. L’Àrea de continguts va realitzar un informe arran d’una anàlisi de les emissions del 22 de març i del 5 i el 12 d’abril de 2007, per TV3, del programa d’humor Polònia, per tal de verificar el compliment de la normativa en matèria de publicitat encoberta.

L’informe analitzava «emissions que incorporen referències a diversos productes, serveis i marques amb i sense finalitat publicitària». En concret, pel que fa referència a la presència de publicitat encoberta prohibida l’informe determinava el següent:

En relació amb El llibre mediàtic del Polònia: 

«Es considera que en l’emissió del 12/04 existeix prominència indeguda per la manera com es presenta o destaca El llibre mediàtic del Polònia, en funció de la concurrència d’una influència del contingut editorial amb finalitats comercials, en tant que:

· existeix incitació directa o indirecta a la compra del producte (es mencionen les possibles virtuts o avantatges del producte, servei o marca i es mostra una situació de complaença).

· el producte té un paper determinant en el fil argumental de l’esquetx.

Així, el presentador del programa manté una conversa amb els personatges que representen el Rei Joan Carles I i el president José Montilla, promocionant el llibre». 

En relació amb  els Vídeos del Polònia que es venen amb La Vanguardia: 

«Es considera que en l’emissió del 12/04 existeix prominència indeguda per la manera com es presenta La Vanguardia i els Vídeos del Polònia que es poden aconseguir conjuntament, en funció de la concurrència d’una influència del contingut editorial amb finalitats comercials, en tant que:

· existeix incitació directa o indirecta a la compra del producte (es mencionen les possibles virtuts o avantatges del producte, servei o marca i es mostra una situació de complaença

· el producte té un paper determinant en el fil argumental de l’esquetx.

En un moment donat del programa, el presentador recomana al personatge que representa a Carod-Rovira que dissabte es compri La Vanguardia per aconseguir els DVD del programa. El personatge que representa a Montilla s’uneix a la conversa i es baralla amb el personatge que representa a Carod-Rovira per quedar-se amb el DVD».

2. A la vista d’aquest informe, el Ple del Consell, mitjançant l’Acord 126/2006, de 9 de maig, i de conformitat amb el que disposa l’article 34.2 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer, va decidir obrir un període d’informació prèvia a fi de donar audiència a l’operador Televisió de Catalunya, SA com a part interessada, per tal que en el termini màxim de cinc dies a comptar des del dia següent a la recepció de la notificació d’aquest Acord, formulés les  manifestacions que considerés oportunes.
3. El 23 de maig de 2007 ha tingut entrada en aquest Consell (registre d’entrada 934/2007) un escrit que signa el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, en el qual s’al·lega, entre d’altres, que la presència en pantalla de referències visuals i verbals a un libre i a un DVD relacionats amb el programa Polònia no constitueix un supòsit de publicitat encoberta a favor de tercers, sinó que el que s’està fent és promocionar uns productes de la mateixa entitat (Televisió de Catalunya, SA), productes directament relacionats i vinculats amb el programa, és a dir, productes propis de Televisió de Catalunya, la qual assumeix aquí el rol de prestador de serveis o productor de mercaderies, de manera que no es tracta de publicitat en favor de productes de tercers aliens al contingut del programa sinó més aviat d’una promoció pròpia. Al·lega també que no es pot parlar de prominència indeguda per no poder-se qualificar com a “freqüent” l’aparició del producte, ja que només apareix en un moment concret i puntual del programa».

Fonaments 

1. L’article 94 de la Llei 22/2005, de 29 de desembre, de la comunicació audiovisual de Catalunya (en endavant LCA) disposa: «S'entén per publicitat encoberta la presentació verbal, visual o sonora dels béns, els serveis, el nom, la marca o les activitats d'un productor de mercaderies o d'un prestador de serveis en programes o altres continguts editorials en què aquesta presentació tingui finalitat publicitària i pugui induir el públic a error sobre la veritable naturalesa de la presentació».
El mateix article regula la publicitat encoberta prohibida, i a tal efecte disposa: «La publicitat encoberta està prohibida si la referència verbal, visual o sonora a mercaderies, serveis, marques o noms de productors o prestadors de serveis particulars té una prominència indeguda, sia per la recurrència de la seva presència o per la manera com es presenten o destaquen.

Per avaluar el caràcter indegut de la prominència a què es refereix l'apartat 2, l'autoritat audiovisual ha de considerar les necessitats editorials, les característiques del programa en què s'insereix la publicitat encoberta i la concurrència o no d'una influència o un condicionament del contingut editorial amb finalitats comercials».

2. Al·lega l’interessat que la presència en pantalla de referències visuals i verbals a un libre i a un DVD relacionats amb el programa Polònia no constitueix un supòsit de publicitat encoberta a favor de tercers. Ara bé, el fet que es tracti de publicitat en favor de productes directament relacionats i vinculats amb el programa Polònia, no implica que no estiguem parlant d’un supòsit de publicitat encoberta, encara que, en quest supòsit sigui en favor -tal i com manifesta l’interessat- de Televisió de Catalunya que, en aquesta ocasió «assumeix el rol de prestador de serveis o productor de mercaderies».

Pel que fa a l’al·legació sobre manca de prominència indeguda per no poder-se qualificar com a “freqüent” l’aparició del producte, s’ha de posar de relleu que a l’Acord d’obertura del període d’informació prèvia en cap moment es va fer referència a la recurrència a la presència del producte, és a dir, per la freqüència en què hi apareixia, sinó que considerava que la prominència indeguda venia donada per la manera en com es presentaven i destacaven els productes publicitats, atès que incitava a la compra dels producte, producte que, a més, tenia un paper determinant en el fil argumental de l’esquetx.

Per tot l’exposat es considera que la presència de publicitat encoberta prohibida en l’emissió del 12 d’abril de 2007, per TV3, del programa d’humor Polònia, constitueix una conducta tipificada a la lletra e de l’article 133 LCA. Aquest precepte considera una infracció greu l’incompliment de les obligacions que en matèria de publicitat, patrocini i televenda corresponen als prestadors de servei de comunicació audiovisual.
3. La lletra j de l’article 10 de la Llei 2/2000, de 4 de maig, del Consell de l'Audiovisual de Catalunya, estableix com a funció d’aquest Consell la de vetllar pel compliment de la legislació sobre publicitat en tot allò relatiu als continguts i les modalitats de les emissions publicitàries, inclosos el patrocini i la televenda. D’altra banda, la LCA, atribueix al Consell de l’Audiovisual de Catalunya l’exercici de la potestat sancionadora, d’acord amb el règim d’infraccions i sancions que la mateixa Llei estableix.

4. La lletra g de l’article 10 de la Llei 2/2000, de 4 de maig, del Consell de l’Audiovisual de Catalunya, estableix com altra funció del Consell la d’«incoar i resoldre, en l’àmbit de les seves competències, els corresponents procediments sancionadors per les infraccions de la legislació relativa a audiovisuals i publicitat».
DE CONFORMITAT amb el que disposa l’article 129 de la LCA, i els articles 3 bis, la lletra g de l’article 10 i l’article 11 de la Llei 2/2000, de 4 de maig, del Consell de l’Audiovisual de Catalunya, així com l’article 34 de l’Estatut orgànic i de funcionament del Consell de l’Audiovisual de Catalunya, aprovat per l’Acord 3/2001, de 28 de febrer;

El Ple del Consell de l'Audiovisual de Catalunya, ha adoptat els següents,

ACORDS

1. Desestimar les al·legacions que va presentar el senyor Carles Vinyes, com a cap de l’Assessoria jurídica, actuant en nom i representació de Televisió de Catalunya, SA, de conformitat amb el que es desprèn dels fonaments del present Acord.

2. Incoar un procediment sancionador a l’operador Televisió de Catalunya, SA, per la presència de publicitat encoberta prohibida en l’emissió del 12 d’abril de 2007, per TV3, del programa d’humor Polònia, fet susceptible de constituir una infracció greu tipificada a la lletra e de l’article 133 LCA per  l’incompliment de les obligacions que en matèria de publicitat.
3. Nomenar instructora d’aquest procediment a la senyora Anna Isabel  Casasnovas Rasal, funcionària adscrita a l’àrea jurídica del Consell de l’Audiovisual de Catalunya.

4. Fer avinent que podran acordar-se, en qualsevol moment de la tramitació d’aquest procediment, les mesures de caràcter provisional que s’escaiguin per assegurar l’eficàcia de la resolució que pugui recaure.

5.  Notificar aquests acords a l’operador  Televisió de Catalunya, SA.

Barcelona, 30 de maig de 2007

Josep M. Carbonell i Abelló                             Dolors Comas d’Argemir i Cendra

President                                                          Consellera secretària

